遊徑山
作者：蘇軾
朝代：宋

paragraphs: 衆峰來自天目山，勢若駿馬奔平川。
中途勒破千里足，金鞭玉𩍐相迴旋。
人言山住水亦住，下有萬古蛟龍淵。
道人天眼識王氣，結茅宴坐荒山巔。
精誠貫山石爲裂，天女下試顔如蓮。
寒窗暖足來朴渥，夜鉢呪水降蜿蜒。
雪眉老人朝叩門，願爲弟子長參禪。
爾來廢興三百載，奔走吳會輸金錢。
飛樓湧殿壓山破，朝鐘暮鼓驚龍眠。
晴空仰見浮海蜃，落日下數投林鳶。
有生共處覆載內，擾擾膏火同烹煎。
近來愈覺世路隘，每到寬處差安便。
嗟余老矣百事廢，却尋舊學心茫然。
問龍乞水歸洗眼，欲看細字銷殘年。